Jong vrou twee keer in voertuig geskietArgieffoto ŉ Jong vrou van Port Elizabeth veg om haar lewe in ŉ plaaslike hospitaal nadat sy die afgelope naweek twee keer tydens ŉ mislukte rooftog geskiet is. Kapt. André Beetge, polisiewoordvoerder, het Woensdag aan Maroela Media gesê die 21-jarige vrou was saam met haar 36-jarige vriend om voorraad vir hul sakeonderneming by ŉ plaaslike kuierplek op te laai toe die voorval plaasgevind het. “Die onderneming doen spysenering vir funksies en verhuur ook voorraad uit. Die 36-jarige man het Sondag omstreeks 07:30 by ŉ taverne in Motherwell stilgehou om van hul toerusting wat daar gehuur is, in ŉ vragmotor in te laai,” het Beetge gesê. Volgens Beetge het die man uit die vragmotor geklim en die perseel binnegegaan terwyl die vrou in die geslote kajuit van die vragmotor bly wag het. “Vier mans, waarvan een met ŉ vuurwapen gewapen was, het die vragmotor genader en probeer om die deure op te maak. Ons vermoed hulle wou geld steel. Een van die verdagtes het een van die kantruite uitgeslaan in ŉ poging om toegang tot die kajuit te kry.” Die 36-jarige man het intussen die geraas gehoor en is na buite om ondersoek in te stel, waarna een van die verdagtes op die vrou geskiet en haar in haar bors en maag gewond het. Hulle het met leë hande op die vlug geslaan. “Die vriend het met die vrou na ŉ nabygeleë hospitaal gejaag waar sy opgeneem is. Sy was teen Dinsdag in ŉ stabiele toestand in die hoësorgeenheid en moes nog ŉ operasie ondergaan om ŉ koeël in haar bors te verwyder.” Die polisie ondersoek ŉ saak van poging tot moord en poging om te roof. Niemand is nog in verband met die voorval in hegtenis geneem nie. Beetge het gesê op versoek van die slagoffers moet hul name weerhou word uit vrees vir hul veiligheid.